KIRJALLINEN KYSYMYS P-2993/97 komissiolle esittäjä(t): Graham Watson (ELDR) (15. syyskuuta 1997)

Aihe: CFC (kloorifluorihiilivety) -kemikaalien laiton kauppa

Onko komissio tietoinen selonteoista, joiden mukaan CFC-kemikaalien laajamittainen kauppa Euroopassa jatkuu, vaikka CFC-kemikaalien käyttö ja valmistus on ollut laitonta noin kolmen vuoden ajan?

Hyväksyykö komissio sen, että tämän laittoman kaupan ovat tehneet helpommaksi yhteisön nykyisessä lainsäädännössä olevat porsaanreiät, jotka yhä sallivat kierrätettyjen tai talteenotettujen CFC-kemikaalien sekä maahantuotujen uusien CFC-kemikaalien uudelleenviennin kehitysmaihin?

Komission jäsenen Ritt Bjerregaardin komission puolesta antama vastaus (13. lokakuuta 1997)

Komissio vahvistaa, että sille on jo jokin aika sitten ilmoitettu otsonikerrosta heikentävien aineiden ja erityisesti kloorifluorihiilivetyjen (CFC-yhdisteet) mahdollisesta laittomasta viennistä.

On kuitenkin syytä selventää, että otsonikerrosta heikentäviä aineita koskevan Montrealin pöytäkirjan ja sen täytäntöönpanosta annetun neuvoston asetuksen perusteella ei ole perusteltua väittää, että CFC-yhdisteiden käyttö on ollut laitonta jo noin kolmen vuoden ajan. Sekä Montrealin pöytäkirjassa että otsonikerrosta heikentävistä aineista annetussa asetuksessa (EY) 3093/94 ((EYVL L 333, 22.12.1994. )) säännellään CFC-yhdisteitä lopettamalla käyttämättömien aineiden tuotanto teollisuusmaissa 1. tammikuuta 1996 lähtien (vuodesta 1995 lähtien yhteisössä). CFC-yhdisteiden käyttöä voidaan kuitenkin jatkaa vielä tämän ¨vähennysajanjakson¨ jälkeenkin, kunhan toimitukset ovat varastotavaraa tai kierrätettyjä tai regeneroituja aineita. Tuotanto voi jatkua kehitysmaissa, joilla on Montrealin pöytäkirjan mukaisesti kymmenen vuotta aikaa lopettaa tuotanto. Venäjän olisi pitänyt vähentää tuotantoa vuonna 1996, mutta se on ilmoittanut, ettei se pysty täyttämään tätä velvoitetta.

Komissiolla on tiukka kiintiö- ja lupajärjestelmä, jolla valvotaan otsonikerrosta heikentävien aineiden tuontia yhteisöön. Komissio ei ole kahteen vuoteen myöntänyt kiintiöitä käyttämättömien, talteen otettujen tai kierrätettyjen CFC-yhdisteiden tuontiin Eurooppaan, ellei yhdisteitä ole tarkoitettu sovittuihin välttämättömiin käyttötarkoituksiin (astman hoidossa käytetyt inhalaattorit ja laboratorio- ja analyysikäyttöön tarkoitetut pienet määrät), jolloin niitä voidaan tuoda yhteisöön ainoastaan yhteisön lupajärjestelmän mukaisesti. CFC-yhdisteitä voidaan tuoda yhteisön alueelle sisäistä jalostusmenettelyä koskevan tullikohtelun mukaisesti, kun niitä on tarkoitus käsitellä tai ne on tarkoitus pakata uudelleen, minkä jälkeen ne viedään edelleen kehitysmaihin. Tällöin tuotteilla on tuontilupa, ja tulliviranomaiset varmistavat, että ne viedään edelleen yhteisön ulkopuolelle. Näin ollen laittomassa tuonnissa on todennäköisesti kysymys salakuljetuksesta tai vilpillisestä ilmoituksesta. (Näin tapahtui vastikään, kun useisiin jäsenvaltioihin tuotiin laittomasti 1 000 tonnia Kiinasta peräsin olevia CFC-yhdisteitä ja haloneja). Ei kuitenkaan ole täysin mahdotonta, että sisäistä jalostusmenettelyä koskevan tullikohtelun puitteissa tuotuja tuotteita ei viedä edelleen yhteisön ulkopuolelle, ja aihetta koskevat lisätutkimukset jatkuvat.

Ongelma pyritään ratkaisemaan useiden eri aloitteiden avulla. Montrealin pöytäkirjan osapuolten kymmenvuotiskokouksessa 17. syyskuuta 1997 hyväksyttiin pöytäkirjan muutos: osapuolien on perustettava lupajärjestelmä, jota sovelletaan kaikkeen otsonikerrosta heikentävien aineiden tuontiin ja vientiin. Vaikka yhteisöllä on jo tuontilupajärjestelmä, vientilupavelvoite mahdollistaa asiasta ilmoittamisen ja tapahtuman tarkistamisen. Montrealin pöytäkirjaa koskevassa kokouksessa tehtiin myös päätös, joka velvoittaa teollisuusmaat harkitsemaan CFC-yhdisteiden myyntikiellon käyttöönottoa. Lisäksi osapuolet päättivät tarkistaa ja vahvistaa Montrealin pöytäkirjan mukaista velvoitteiden noudattamatta jättämistä koskevaa menettelyä, jotta voidaan toteuttaa entistä tehokkaampia toimenpiteitä erityisesti silloin, kun jokin osapuoli jättää velvoitteensa täyttämättä.

Komissio koordinoi yhdessä jäsenvaltioiden tulliviranomaisten kanssa lisätutkimuksia, jotka koskevat CFC-yhdisteiden mahdollista laitonta tuontia. Lisäksi on tehty uusia aloitteita tulli- ja ympäristöviranomaisten yhteistyön vahvistamiseksi.

Komission tarkoituksena on antaa neuvoston asetuksen (ETY) 3093/94 tarkistamista koskeva ehdotus, jossa se aikoo ehdottaa CFC-yhdisteiden myyntikiellon käyttöönottoa. Tällä toimenpiteellä pitäisi saada paljon aikaan laittomasti tuotujen CFC-yhdisteiden markkinoiden pienentämisessä.